**VEDTEKTER FOR HEIMLY BARNEHAGE**

**1. EIER**

Heimly barnehage eies og drives av Heimly bedehus.

Bedehuset er tilknyttet Indremisjonsforbundet (Imf) og Norsk Luthersk Misjonssamband (NLM)

Barnehagen er registrert som forening i brønnøysundregisteret

**2. GRUNNLAG**

Barnehagen drives i samsvar med Den Norske Kirkes bekjennelse, vedtekter fastsatt av eierne, Lov om barnehager (LOB), og til enhver tid fastsatte forskrifter og retningslinjer, kommunale vedtak og årsplan for barnehagen.

**3. FORMÅL**

## a) Barnehageloven Kapittel I. Barnehagens formål og innhold

### § 1.*Formål*

### *“Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.*

*Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.*

*Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.”*

b) Barnehagen skal i nær forståelse og samarbeid med hjemmet hjelpe til med å gi barna en kristen oppdragelse i et godt og trygt miljø. Den skal gi gode utviklings- og aktivitetsmuligheter, og utvikle deres evner og vilje til å samarbeide med andre, bære ansvar og omsorg for medmennesker i hjemland og mellom andre folkeslag.

**4. FORVALTNING**

Kommunen fører det lokale tilsyn med barnehagen etter gjeldende regelverk.

**5. OPPTAK AV BARN**

Heimly barnehage har 2 avdelinger, en for barn 3 - 6 år, og en for barn 0-3 år. Opptaket av barn foretas av styrer.

Søknad om plass skjer gjennom samordnet opptak for Bergen kommune, på elektronisk skjema. Hovedopptak foretas fra mars med oppstart i august. Styrer foretar supplerende opptak til ledig plass utover hovedopptaket.

Når barnet begynner i barnehagen skal helseattest leveres, jmf LOB §50

**6. OPPTAKSKRETS OG PRIORITERINGSKRITERIER**

Opptakskrets: Bergen kommune

Opptakskriterier:

1. Barn med nedsatt funksjonsevne knyttet til § 18 i Lov om barnehager og barn som omfattes av §§ 4-4 annet og fjerde ledd og 4-12 i Lov om barneverntjenester
2. Kriterier for prioritet i tillegg til de lovpålagte:
3. Barn av ansatte i Heimly barnehage
4. Søsken til barn som går i barnehagen og søsken til barn som tildeles plass ved opptak
5. Øvrige prioriterte grupper:

* Barn med foresatte som er sterkt synshemmet/blind.
* Barn av enslige forsørgere som er arbeidssøkende, i arbeid eller under utdanning.
* Minoritetsspråklige barn der; begge foreldre er født i et annet land (utenfor Norden og som ikke er engelsktalende) og/eller barnet har lite eller ingen norskkunnskaper (kartlagt og dokumentert av helsetjenesten). Prioriteten er kun gjeldende en gang, og det ved hovedopptaket.
* Bydelsvis prioritering ved tildeling av barnehageplass.

1. Nummerert søkerliste etter fødselsdato. Det eldste barnet tildeles plass først. Tidspunkt foresatte har satt for ønsket oppstart, skal vektlegges.
2. Søkelisten deles i en for barn under 3 år og en for barn over 3 år.

Opptakskriteriene a-b gjelder under forutsetning av at tilfredsstillende dokumentasjon fremlegges. Behandling av søknad om å komme i prioritert gruppe behandles sentralt av barnehagemyndigheten.

Ved opptak skal det (om mulig) tas hensyn til gruppesammensetningen i forhold til barnas alder og kjønn

(0-3 år: 4-5 barn pr årskull, 3-6 år: ca 6 barn pr årskull, om mulig en jevn fordeling av kjønn på alle alderstrinn).

Foreldre som ikke får barnehageplass kan påklage vedtaket.

**7. OPPTAKSPERIODE OG OPPSIGELSESFRIST**

Barnehagen følger kommunens hovedopptak. Tildelt barnehageplass beholdes ut juli det året barnet begynner på skolen, eller til plassen skriftlig sies opp med 2 måneders varsel. Dersom plassen blir sagt opp etter 01. april, må det likevel betales ut juni måned.

Eier kan si opp avtaleforholdet ved endringer av tilbud og bestemmelser med 2 måneders varsel

Ved fødselspermisjon, sykdom o.l. kan det søkes om permisjon fra barnehageplassen, og dette kan innvilges av styrer dersom et annet barn kan fylle plassen.

**8. ÅPNINGSTIDER**

Barnehagen er åpen for barn i alderen 0-6 år.

Åpningstiden er mandag-fredag fra klokken 07.15 til klokken 16.30.

**9. FERIE**

Barnehagen holder stengt 3 uker om sommeren i ukene 28, 29 og 30. Under ferieavvikling (sommer, jul og skolens høst – og vinterferie) kan avdelingene bli slått sammen.

Barnehagen har stengt 5 planleggingsdager i året, dato for disse vises i årsplan for barnehagen, samt julaften, nyttårsaften og onsdag før påske.

**10. FORELDREBETALING**

I lov om barnehager, forskrifter om foreldrebetaling, er det fastsatt at foreldrebetaling for en plass i barnehage ikke skal settes høyere enn en maksimalgrense. Betaling for kost kommer i tillegg. Maksimalgrensen blir fastsatt av Stortinget i budsjettvedtak

Foreldrene betaler for 11 mnd. i året, juli er betalingsfri. 3 ukers ferie og 5 planleggingsdager utgjør den måneden det ikke betales for.

**11. ANSATTE**

Barnehagens ansatte må være bekjennende kristne og forplikte seg på å arbeide i samsvar med barnehagens målsetting og gjeldende instruks.

**12. ANSETTELSER**

Eier v/ driftsstyret ansetter barnehagepersonell, fast ansettelse skal godkjennes av styret i Heimly bedehus.

**13. TAUSHETSPLIKT, OPPLYSNINGSPLIKT OG POLITIATTEST**

**A.** Enhver person som utfører tjenester eller arbeid etter Lov om barnehager, har taushetsplikt og opplysningsplikt (bhl § 44, 45 og 46)

**B**. Den som arbeider i barnehage, skal legge frem tilfredsstillende politiattest. (§ 30 LOB)

**14. STYRINGSVERK**

**A**. **Samarbeidsutvalget (SU):**

Samarbeidsutvalget består av representanter for foreldre, eier og ansatte, hver gruppe har 2 representanter. Styrer i barnehagen er sekretær for SU og skal forberede sakene, sette opp saksliste og kalle inn til møter. Styret i Heimly bedehus har arbeidsgiveransvaret for barnehagen. Formann for dette styret har derfor møte- og talerett i samarbeidsutvalget for barnehagen.

SU skal være et rådgivende, kontaktskapende og samordnende organ. Samarbeidsutvalget kan kreve fremlagt saker som er viktig for barnehagens innhold, virksomhet og forhold foreldre/barnehage og lokalsamfunn.

Foreldrerepresentantenes oppgaver er i tillegg å organisere deltakelse i «17.mai toget»

**B. Foreldreråd:**

Foreldrerådet består av alle foreldrene i barnehagen, og skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø. Foreldrerådet velger 2 representanter til samarbeidsutvalget, en fra hver avdeling, samt en vararepresentant for hver av disse.

**C. Driftsstyret for barnehagen:**

Driftsstyret består av 3 medlemmer utnevnt av styret for Heimly bedehus (eier), og har tilsynsansvar for drift og vedlikehold av barnehagen (ansettelser, personalsaker, budsjett, regnskap o.l).

**15. INTERNKONTROLL**

Systematisk helse-, miljø- og sikkerhetsarbeid gjennomføres i samsvar med Internkontrollforskriften som gir bestemmelser om oppfølging av krav fastsatt i en rekke lover, blant annet arbeidsmiljøloven, brannvernloven, forskrift om miljørettet helsevern i barnehager og skoler m.v, og produktkontrolloven.

**16. AREAL**

Leke -og oppholdsarealet er satt til minst 4 m2 pr barn over 3 år, og minst 5,3 m2 pr barn under 3 år. Utearealet i barnehagen er ca 1100 m2.

**17. UTLEIE AV LOKALER**

Når det ikke hindrer den daglige drift av barnehagen, og i samarbeid med barnehagen, kan barnehagens lokaler brukes til andre møte-aktivitetstilbud. Dette gjelder ikke barnehagens kontor. Styret i Heimly bedehus eller den de gir fullmakt står ansvarlig for utleie og bruk. Lokalene må være ryddet og vasket etter bruk. All slik bruk skal avklares med barnehagen.

**18. VEDTEKTSENDRINGER**

Styret i Heimly bedehus er ansvarlig for endring av vedtektene. Paragraf 2 første avsnitt, og paragrafene 3 og 11 kan ikke endres.

Endret 12. januar 2022